Orrelpype by kerk uitgebreek en gesteel | Maroela Media
Die orrelpype is uitgebreek, platgetrap en gesteel. (Foto: Facebook)
Die polisie is steeds op soek na 'n tweede boosdoener wat vroeër vandeesweek orrelpype by die NG Kerk op Klipplaat in die Oos-Kaap uitgebreek, platgetrap en gesteel het.
Nico Matthews, ouderling en koster, het aan Maroela Media vertel twee tienerseuns is Maandagaand op heterdaad betrap terwyl hulle besig was om die kerk te plunder. Een tienerseun is later die aand in hegtenis geneem maar sy vermeende makker is steeds op vrye voet.
Kapt. Bradley Rawlison, woordvoerder van die polisie, het aan Maroela Media bevestig 'n 15-jarige verdagte met musiekinstrumente van aliminium ter waarde van R2 100 in sy besit is in die dorp vasgetrek.
Die skade aangerig. (Foto: Facebook)
Matthews vertel 'n vrou wat in die konsistorie langsaan die kerk woon, het net na 19:00 die aand 'n gekappery in die kerk gehoor. "Sy bel altyd as sy iets verdag by die kerk opmerk," sê hy.
Matthews vertel die vrou het oudergewoonte gaan ondersoek instel waarna sy op twee tienerseuns in die kerk afgekom het. Sy het hulle gevra wat hulle maak en toe hulle haar nie kon antwoord nie, is sy dadelik terug huis toe om geld te kry om 'n oproep by 'n winkel in die dorp te maak. Sy het op pad winkel toe 'n polisiebeampte raakgeloop en hom van die gebeure in die kerk ingelig.
Dit is toé dat Matthews van die voorval te hore gekom het.
Matthews verduidelik die twee het erge skade in die kerk aangerig. "Hulle het die deure van die kerk oopgebreek. Hulle het die orrelpype uitgebreek en platgetrap en gesteel. Hulle het op die orrel se note getrap om die pype uit te breek. Hulle het die koperhandvatsels van die deure afgebreek en die ligte uitgebreek," verduidelik hy.
Ook die preekstoel het in die voorval deurgeloop.
Volgens Matthews het die seuns die orrelpype vermoedelik platgetrap om meer daarvan makliker te vervoer en later te verkoop.
Volgens Matthews is die dorp se NG Kerk reeds in 1908 in die hoofstraat opgerig en het die kerk nog nooit skade van dié aard beleef nie. "Daar was al 'n paar vensters gebreek maar die meeste van die kerk se kosbare besittings is in die kluis toegesluit," verduidelik hy.
Hy sê dat die orrel egter baie kosbaar was aangesien gemeenskaplede juis gebruik maak van dié kerk omdat hulle nog 'n orrel het. "Ons skriba speel so mooi en ons het lekker kerk gehou te danke aan daardie orrel," sê hy.
'n Skaderaming is nog nie gedoen nie en die presiese omvang van die skade sal eers later bevestig kan word.
Die polisie ondersoek 'n saak van inbraak en diefstal.
Die NG Kerk op Klipplaat (Foto: Facebook)
Vandale. Laat hulle werk sodat hulle daardie pype regmaak. Gee hulle sommer 'n hengse pak slae.
My hart breek toe ek hoor van die kerk op Klipplaat..as kind het ek in daardie kerk elke Sondag saam met my ouers gesit..daar sondagskool bygewoon. My tweeling susters is in daardie kerk gedoop. Dit vat my trug na baie mooi en gelukkige jare. Dis baie jammer die skade is groot.. finansieel sowel as emosioneel.
Sou dit nou nie wonderlik gewees het as die hof hulle tot lyfstraf kon vonnis nie? Die lokale sersant kon dan hulle agterente met 'n rottang vuurwarm slaan. Maar ons lewe mos in die tyd van "human rights". Dit is hoekom almal doen net mooi wat hulle wil.
Seker maar reg so. Weet nie waaroor daar skok oor hoef te wees nie. Dis dan juis die NG Kerk wat in 1986 al apartheid tot sonde verklaar het en lustig meegewerk het om dit af te takel. Na 1994 goed soos saamwoon van ongetroudes en lotto speel en klomp ander goed goedgepraat. So dié diefstal van 'n paar orrelpype is eintlik maar net die logiese gevolg van die nuwe SA te seën en goed te praat.